SKRIFTLIG FORESPØRGSEL E-1782/02

af Sebastiano Musumeci (UEN) til Kommissionen

(24. juni 2002)

Om: Interventioner med henblik på volontørarbejde inden for civilbeskyttelse

Der henvises til undertegnedes skriftlige forespørgsel E-0146/02(1) og Kommissionens svar herpå. Oprettelsen af et europæisk agentur for civilbeskyttelse vil ikke blot skabe et engagement gennem en sådan operativ struktur, særlig i de medlemsstater, der er mindre lydhøre over for dette spørgsmål, men vil også have den fordel, at man på denne måde kan

a) udvikle og samordne procedurer og fremgangsmåder på højeste niveau til analyse og mindskelse af naturlige og teknologiske risici og sætte sig ud over kriteriet om territorial afgrænsning, som passer dårligt i forbindelse med ulykker;

b) oprette en taskforce af personer, der er eksperter i katastrofeforvaltning, og som er veluddannede og parate til at intervenere til støtte for medlemsstater, der rammes af ulykker, uanset om de er naturlige eller menneskeskabte;

Kan Kommissionen oplyse følgende:

1. Kan den klart redegøre for, om den anser det for muligt at oprette et europæisk agentur for civilbeskyttelse?

2. Mener den ikke under alle omstændigheder, at det er presserende og uopsætteligt gennem samordnede uddannelsesaktiviteter og med udstyr og midler, der også omfatter avanceret teknologi at fremme og støtte volontørarbejdet inden for civilbeskyttelsen og styrke koordineringen og samarbejdet mellem medlemsstaterne, da dette udgør en af samfundets største ressourcer til imødegåelse af nødsituationer, som skyldes naturkatastrofer eller katastrofer af anden art?

(1) EFT C 172 E af 18.7.2002, s. 155.

Svar afgivet på Kommissionens vegne af Margot Wallström

(25. juli 2002)

Kommissionen er af den opfattelse, at oprettelsen af et europæisk agentur for civilbeskyttelse ikke er noget mål i sig selv, og skønner, at det med Kommissionens nuværende strukturer er muligt på hensigtsmæssig vis at udvikle samarbejdet inden for civilbeskyttelse på EU-plan.

I den forbindelse og ud over de instrumenter og initiativer, der allerede er omtalt i Kommissionens svar på det ærede medlems skriftlig forespørgsel E-0146/02(1), skal Kommissionen henlede det ærede medlems opmærksomhed på den seneste udvikling inden for Fællesskabets indsats på dette område.

Som følge af de naturbetingede og teknologiske katastrofer, som har ramt EU og nabolandene inden for de seneste år, har Kommissionen foreslået etableret en fællesskabsmekanisme til koordinering af de nationale civilbeskyttelsesholds interventioner såvel inden for som uden for EU. Denne mekanisme, som vedtoges af Rådet den 23. oktober 2001(2), er baseret på princippet om gensidig bistand og muliggør tidlig bestemmelse og mobilisering af de ressourcer, der skal sættes ind i tilfælde af katastrofesituationer af enhver art, såvel naturbetingede som menneskeskabte.

Som led i gennemførelsen af denne beslutning har Kommissionen oprettet et monitorerings- og informationscenter, som fungerer alle døgnets 24 timer. Centret skal sikre, at man hurtigt kan mobilisere de mest hensigtsmæssige indsatshold og ressourcer i en katastrofesituation.

Via intensiv uddannelse og virkelighedstro simuleringsøvelser vil der kunne gøres effektiv brug af den nye mekanisme. Formålet med dette uddannelsesprogram er at sikre, at indsatshold fra forskellige medlemsstater i en katastrofesituation kan samarbejde effektivt på trods af forskelle mellem de nationale systemer. Fællesskabet kan herigennem teste og om nødvendigt justere sin samlede kapacitet til at imødegå en katastrofesituation.

For så vidt angår volontørernes særlige rolle, vil Kommissionen gerne henlede det ærede medlems opmærksomhed på et nyligt initiativ i forbindelse med Fællesskabets handlingsprogram for civilbeskyttelse(3) med hensyn til den rolle, som volontører fra ikke-statslige organisationer (NGO) kan spille inden for civilbeskyttelse. Resultaterne af dette projekt, som kan findes på netstedet for Kommissionens Kontor for Civilbeskyttelse(4), omfatter en bred vifte af henstillinger, der sigter mod i højere grad at inddrage NGO'er i civilbeskyttelsesarbejdet generelt og individuelle volontører i særdeleshed.

(1) EFT C 172 E af 18.7.2002, s. 155.

(2) Rådets beslutning 2001/792/EF, Euratom, af 23. oktober 2001, EFT L 297 af 15.11.2001.

(3) Rådets beslutning 1999/847/EF af 9. december 1999, EFT L 327 af 21.12.1999.

(4) http://europa.eu.int/comm/environment/civil/.